
УВОД 

Плодовете  от  овощните  растения  (овощията)  са 
необходима  и отлична  храна  за  човека.  Те  съдър- 
жат захар,  скорбяла,  плодови  киселини  и разно- 
образни минерални  соли.  Някои  от  тях  — орехите, 
бадемите  и лешниците  съдържат,  освен  това,  и го- 
лямо количество  мазнини  и белтъчини. 

Установено  е,  че  овощията  имат  голямо  зна- 
чение за  храненето  на  човека,  освен  с посоченото 
по-горе  разнообразие  на  хранителни  вещества  и 
превъзходните  им  вкусови  качества,  но  и главно, 
поради  това,  че  съдържат  и витамини,  ензими  и 
други, съставни  части,  които  подпомагат  храносми- 
лането и оздравяват  храносмилателната  система.  Ви- 
тамините и ензимите  улесняват  правилния  обмян  на 
веществата  в организма.  Всяко  нарушение  на  този 
обмян  води  към  заболяване.  Д овощията  са  едни 
от  главните  източници  на  витамини  за  организма 
на  човека  и затова  имат  голямо  значение  като  храна 
и лекарство.  Ето  защо,  в днешно  време  овощията 
са  нераздялна  част  от  всекидневната  храна  на  всич- 
ки по-напреднали  народи. 

Радостно  е да  се  отбележи,  че  напоследък  у 
нас  се  забелязва  значително  търсене  на  овощията 
като  храна. 

Природните  условия  на  нашата  страна  благо- 
приятствуват  развитието  на  повечето  овощни  ви- 
дове, но  всеки  от  тях  не  успява  еднакво  добре  във 
всички  райони  на  страната. 

Наистина,  площта  на  овощните  градини  през 
последните  години  непрекъснато  расте,  но  макар  и 
увеличено  производството  на  плодове  е още  твърде 
недостатъчно  да  задоволи  нуждите  на  населението 
от  такива. 


СЪЗДАВАНЕ  НА  ДВОРНА  ОВОЩНА 
ГРАДИНА 

Предназначението  на  дворната  овощна  гради- 
на налага,  в нея  да  се  засаждат  овощни  дръвчета 
и храсти  по  възможност  от  повече  видове  и сор- 
тове, но,  разбира  се,  само  такива,  които  се  разви- 
ват и плодоносят  добре  при  дадените  почвени  и 
климатични  условия  на  дворното  място. 

Избор  на  овощните  видове  и сортове. 
Изборът  на  овощните  видове  се  започва  с ябълка- 
та и крушата,  поради  това,  че  плодове  от  тези  ви- 
дове, от  подбрани  сортове,  се  ядат  най-дълго  вре- 
ме — от  средата  на  лятото  до  ранна  пролет.  Дъл- 
готрайните зимни  сортове  ябълки  и круши  пред- 
ставляват особени  преимущества  в това  отношеиие, 
затова  техният  брой  в дворната  градина  е обикно- 
новено  най-голям.  Плодовете  от  костилковите  и 
ягодовите  овощни  видове  (череша,  вишна,  слива, 
праскова,  кайсия,  ягода,  малина  и др.)  се  запазват 
в прясно  състояние  за  много  кратко  време  след 
узряването  им.  Някои  от  тях  се  отличават  с ранно- 
то им  узряване  (череши  и ягоди  — през  май,  ма- 
лини, вишни  и кайсии  — през  юни  и т.  н.),  когато 
се  чувствува  най-голяма  нужда  от  плодове.  Техни- 
те плодове  се  използуват  добре  и за  преработка 
и консервиране. 

За  дворната  овощна  градина  се  предпочитат 
видове  и сортове,  които  започват  да  плодоносят 
наскоро  след  засаждането  им.  Низкостъблените 
ябълкови  дървета,  присадени  върху  слаборастящи 
подложки  и крушевите  — върху  дюлева  подлож- 
ка, прораждат  по-рано  и дават  по-доброкачествени 

плодове,  затова  са  по-подходящи  за  целта  от  висо- 
костъблените,  които  прораждат  по-късно. 

Ябълката,  а особено  крушата,  се  развиват  до- 
бре в почти  всички  райони  на  страната.  Те  се  за- 
стъпват в по-голямо  количество  и поради  многоброй- 
ните  им  летни,  зимни  и есенни  сортове. 

Черешата,  вишнята,  сливата,  джанката,  дюлята, 
мушмулата  и всички  ягодови  овощни  видове,  вклю- 
чително и черницата,  могат  да  бъдат  отглеждани 
успешно  също  почти  навсякъде  у нас  и затова  не 
трябва  да  липсват  от  дворната  овощна  градина. 

Кайсията  и прасковата  са  чувствителни  към 
ранните  пролетни  слани.  В по-студените  райони  се 
засаждат  в ограничен  брой  и то  само  в най-при- 
кътаните  места  — по  южните  изложения  покрай 
постройки. 

Докато  за  2—3  или  няколко  храста  от  леш- 
ник може  да  се  намери  място  в дворната  градина, 
орехът  и кестенът  се  избягват,  поради  големите 
размери,  които  достигат  короните  им.  По  едно  или 
две  дръвчета  от  тях  би  било  уместно  да  се  заса- 
ждат в стопанските  дворове,  където  ще  се  изпол- 
зува сянката  им  през  горещините  от  добитъка.  За 
да  се  предпазят  от  последния,  в млада  възраст 
дръвчетата  се  ограждат  грижливо. 

Черницата  е особено  Подходяща  за  птичия 
двор.  Освен  добрата  сянка,  която  прави,  плодовете  й 
продължително  време  са  апетитна  храна  за  птиците. 

Поради  недооценяване  на  ягодовите  овощни 
видове  те  се  виждат  твърде  нарядко  в овощните 
градини  у нас.  Трябва  да  се  съжалява  за  това  об- 
стоятелство. Тяхното  редовно  и изобилно  плодоно- 
сение,  не  голяма  придирчивосг  към  природните  ус- 
ловия, малък  ръст,  великолепните  вкусови  и храни- 
телни качества  на  плодовете  им,  ги  правят  незаме- 
ними овощни  растения  за  дворната  овощна  градина. 
Особено  внимание  заслужават  ягодата  и малината, 

като  най-ценни,  но  и касисът,  Френското  и Немс- 
кото грозда  не  бива  да  се  пренебрягват. 

Като  пример  за  приблизителното  съотношение 
между  отделните  овощни  видове  в една  средна  по 
размери  (от  около  1000  квадратни  метра)  дворна 
овощна  градина  може  да  послужат  следните  бройки 
растения : 8 ябълки  ( от  тях  1 дърво  от  летен  сорт 
2 — от  есенни  сортове  и 5 от  зимни  сортове) ; 5 
круши  (от  тях  1 лятна,  1 есенна  и 3 зимни) ; 3 сли- 
ви (1  лятна  и 2 есенни) ; 2 кайсии ; 2-4  праскови ; 2 
череши ; 2 вишни ; 2*4  дюли ; 2-4  мушмули ; 1 джан- 
ка - Яфъзка ; 1 едроплодна  черница  ; 2-3  лешника  ; 
500-600  ягодови  растения ; 40-50  малинови  храста ; 
и по  10-15  от  касис,  Френско  и Немско  грозда. 

Сортовете  от  повечето  овощни  видове  са  са- 
мобезплнодни.  Цветовете  на  единично  засадено  дър- 
во от  такъв  вид  не  могат  да  бъдат  оплодени  и 
няма  да  дадат  завръз.  Поради  това  при  създаване 
на  дворна  овощна  градина  на  място,  което  е отда- 
лечено на  повече  от  1,/2  км.  от  други  овощни  гради- 
ни, необходимо  е да  се  засаждат  поне  по  2 дръв- 
чета от  даден  овощен  вид  и то  от  взаимно  опло- 
ждащи се  сортове. 

Съотношението  между  видовете  и сортовете 
в дворната  овощна  градина  зависи  от  природните 
условия,  размера  на  последната  и желанието  на 
стопанина. 

Разпределение  на  овощните  дървета  и 
храсти.  Дворната  овощна  градина  се  създава  вър- 
ху свободните  площи,  обикновено  около  жилищ- 
ната и другите  стопански  постройки.  Като  се  вземе 
предвид  тяхното  разположение,  формата  на  дворно- 
то място,  изложението  и наклонът  му,  както  и опре- 
делените видове  и сортове,  прави  се  съответно  раз- 
пределение на  отделните  овощни  дръвчета  и хра- 
сти, съобразно  особените  им  изисквания.  Самите 
растения  се  подреждат  по  такъв  начнн,  че  да  се 

получи  възможна  най-хубава  гледка,  съгласувана  с 
вида  и размера  на  постройките,  и най-правилно 
използуване  на  определената  площ. 

Необходимо  е,  стопанският  двор  да  бъде  от- 
делен с подходяща  ограда  (телена  мрежа,  дървена 
ограда  или  др.),  за  да  не  влиза  добитък  в гра- 
дината. 

Цветната  градина  се  отделя  с жив  плет  (от 
лигуструм,  туя  и др.)  или  пък  се  прелива,  с подходящи 
декоративни  форми  овощни  дървета,  в дворната 
овощна  градина. 

Пред  добре  огряваните  страни  (южната  и юго- 
западната) на  постройките  се  засаждат  най-топло- 
любивите  видове— праскова,  кайсия  и др.,  а на  север- 
ните изложения  по-устойчивите  на  студове  видове 
(ябълка,  вишня,  слива  и др.),  като  се  спазват  необ- 
ходимите разстояния  между  дръвчетата,  за  да  мо- 
гат правилно  да  се  развиват. 

Дюлята,  сливата,  ябълката  и др.  заемат  по- 
влажните  части  от  дворната  градина,  а кайсията, 
прасковата  и черешата  — по-сухите. 

Силнорастящите  видове  — череши,  круши, 
кайсии  и др.  се  редуват  с по-слаборастящи  — низ- 
костъблени  ябълки  и круши,  дюли,  вишни  и др. 
или  с такива,  които  са  с по-кратък  живот  — пра- 
скови, ягодови  храсти  и др. 

Добре  е ягодовите  храсти  да  се  засаждат  по- 
край алеите,  покрай  оградите,  в междуредията  или 
в самите  редове  на  свободни  места.  Малината  не 
се  засажда  между  овощните  дървета,  поради  мно- 
гобройниге  си  издънки,  които  заплевяват  градината. 
Тя  се  поставя  край  оградите  или  на  отделни  места. 

Когато  дворното  място  е по-просторно  и по- 
стройките са  сгрупирани  в едина  край,  на  сво- 
бодната част  от  него  се  устройва  дворната  овощна 
градина  с по-голяма  свобода  при  разпределението 
на  дръвчетата  в нея. 


Фиг.  1.  Схема  за  разположението  на  видовете  овощни  растения 
в дворна  овощна  градина. 


Фиг.  1 ни  дава  представа  за  едно  приблизи- 
телно разположение  на  застъпените  видове  овощни 
дръвчета  и храсти  в дворна  овощна  градина,  на 
равно  или  слабо  наклонено  място  и правоъгълна 
форма  на  двора,  с площ  от  около  1000  кв.  метра. 

Време  на  посаждане.  Засаждането  на  овощ- 
ните дървета  и храсти  става  през  време  на  по- 
чивката им,  обикновено  през  есента  — след  ли- 
стопада или  през  пролетта  — преди  разпукване  на 
пъпките.  При  есенното  засаждане  почвата  прилепва 
плътно  около  корените  на  новопосаденото  дръвче 
и при  по-продължителна  влажна  есен  — до  на- 
стъпване на  студовете  — се  образува  достатъчно 
калус  по  кореновите  отрази,  който  подпомага  вко- 
рсняването  на  дръвчето  през  пролетта. 

Когато  есента  е мека,  без  силни  слани,  ли- 
стата се  запазват  до  късно  върху  овощните  дър- 
вета. За  да  не  се  закъснее  със  засаждането,  листата 
от  дръвчетата  се  премахват  през  октомври,  след 

което  се  изваждат  и пренасят  за  посаждане  на 
постоянно  място. 

Разстояния  между  овощните  дървета. 

При  посаждане  овощните  дървета  трябва  да  бъдат 
поставени  на  такива  разстояния,  че  да  не  си  пречат 
едни  на  други  при  развитието  си.  Колкото  дървото 
на  даден  вид  или  сорт  расте  по-буйно  и развива 
по-разтлана  корона,  толкова  на  по  голямо  разстояние 
трябва  да  се  засади  в градината.  Един  и същ  сорт, 
присаден  върху  слаборастяща  подложка,  дава  срав- 
нително по-слаб  ръст  и се  задоволява  с по-малко 
разстояние,  отколкото  когато  е присаден  върху 
буйнорастяща  подложка.  При  по-богати  почви  рас- 
тежът е по-буен  и разстоянието  трябва  да  бъде 
по  голямо. 

Препоръчват  се  следните  приблизителни  раз- 


стояния : 

1.  Орехи  и кестени — 15  до  25  м. 

2.  Ябълки — 10  до  12  м., 

а присадени  върху  слаборастящи 

подложки — 4 до  5 м. 

3.  Круши — 8 до  10  м., 

а присадени  върху  дюля  ...  — 4 до  5 м. 

4.  Череши  и сливи — 8 до  10  м, 

5.  Вишни  и кайсии — 6 до  8 м. 

6.  Праскови  и дюли — 4 до  6 м, 

7.  Мушмули  и лешници — 3 до  5 м, 

8.  Френско  и Немско  грозда  и касис.  — 1 до  1.5  м. 

9.  Малини  и къпини —1.5  до  2.5  м 

Форми  на  посаждане.  Овощните  дръвчета* 
се  засаждат  в следните  форми: 

Квадратна  форма . — Тя  е най-разпространена, 


най-лесна  за  маркиране  и най-удобна  за  обработка 
на  почвата  в две  посоки. 

Шахматна  форма . — Тя  позволява  най-правил- 
ното разпределение  на  дръвчетата  в градината  и 
най-пълно  използуване  на  земната  площ. 


На  определена  площ  и при  еднакво  разстоя- 
ние между  дръвчетата  се  поместват  повече  дръв- 
чета при  шахматно  разположение,  отколкото  при 
квадратно.  Затова  шахматната  форма  е предпочи- 
тана в дворните  овощни  градини. 

Лентовидна  форма . — При  нея  се  образуват 
ленти  от  по  2 до  3 реда,  които  се  следват  от  по- 
големи  междуредия.  Прилагат  се  при  засаждане  на 
ягоди,  малини,  Френско  и Немско  грозда  и др. 

Избор  на  овощни  дръвчета  и храсти  за 
посаждане.  Предназначените  за  посаждане  овощни 
дръвчета  и храсти  трябва  да  отговарят  на  следните 
условия : 

1.  Да  бъдат  точно  от  тези  сортове,  които  се 
препоръчват  като  най-подходящи  за  дадените  поч- 
вени и климатични  условия; 

2.  Да  бъдат  изравнени  по  развитие,  за  да  се 
получи  правилно  нарастване  на  всички  дървета  от 
един  и същи  сорт; 

3.  Да  са  добре  узрели,  обезлистени  и със  за- 
вършен растеж; 

4 Да  са  зарастнали  всички  рани,  получени  от 
изрязването  на  чеповете  и страничните  разклонения. 

5.  Да  иртат  гладки  и прави  стволове  и пра- 
вилно развита  корона; 

6.  Кореновата  им  система  да  е добре  развита 
с най-малко  3 до  4 основни  разклонения  и много 
странични  корени  по  тях. 

Подготовка  на  дворното  място  за  за- 
саждане с овощни  дръвчета  и храсти.  Когато 
почвата  е много  влажна,  най-напред  трябва  да  се 
отводни  мястото,  като  се  направят  канали  и то  по- 
добре  закрити,  понеже  не  пречат  на  обработката  и 
свободното  движение  из  градината.  При  суха  почва, 
се  търси  начин,  за  да  се  набави  вода  за  поливане. 

Ако  е имало  засадени  други  дървета,  почвата  се 
почиства  от  корените  им. 

Ако  мястото  се  намира  върху  стръмен  склон, 
необходимо  е да  се  терасира.  При  слаб  наклон  слу- 
чайните ями  се  запълват,  изравнява  се  повърхно- 
стта, изорава  се  дълбоко  и се  маркира,  ксето  значи 
да  се  определи  и отбележи  мястото  на  всяко  дръвче 
с колче. 

Маркирането  на  дворното  място  по  Квадрат- 
ната и Лентовидната  форми  е много  лесно  и се 
прави  без  специални  помагала. 


Фиг.  2.  Маркиране  на  Шахматна  (Триъгълна)  форма  с 
помощта  на  триъгълник. 

При  Шахматната  форма  се  очертава  най-напред 
само  първия  ред.  За  да  се  намери  разстоянието,  на 
което  ще  отстои  вторият  ред,  се  използува  равно- 
странен триъгълник,  скован  от  летви  за  по-малки 
разстояния  или  образуван  от  опънато  въже  — за 
по-големи  разстояния.  Дължината  на  страните  му  е 
равна  на  разстоянието  между  дръвчетата.  Като  се 
постави  тръгълникът  да  легне  с една  от  страните 
си  върху  първия  ред,  върхът  му  ще  покаже  мя- 
стото на  съответното  дръвче  от  втория  ред  (Фиг.  2), 
на  което  се  забива  колче. 

Следва  изкопаването  на  ямките,  в което  ще 
се  засадят  дръвчетата.  За  да  се  запазят  редовете, 


така  както  са  маркирани,  се  използува  посадъчна 
дъска  (Фиг.  3).  Преди  изкопаването  тя  се  поставя 
така,  че  средният  й изрез  (3)  да  обхване  колчето 
определящо  точно  мястото,  където  трябва  да  бъде 
посадено  овощното  дърво.  След  това  се  забиват  две 
второстепенни  колчета  от  двете  страни  на  дъската 
в крайните  й изрези  (1  и 2).  Тези  колчета  остават, 
докато  се  посади  овощното  дръвче.  Над  изкопа- 
ната на  ямка  Посадъчната  дъска  се  поставя  така, 
че  изрезите  й 1 и 2 да  обхванат 
страничните  колчета ; тогава  средният 
изрез  3 стои  точно  там,  където  трябва 
да  се  държи  дръвчето  при  посажда- 
нето  му. 

Ямките  се  изкопават  около  1 ме- 
тър в диаметър  широки  и най-малко 
40  до  60  см.  дълбоки.  Като  се  копае, 
горният  почвен  пласт  се  отхвърля  на 
една  страна,  а долният  — на  друга 
страна  на  ямката.  Изкопаването  на 
ямките  става  най-малко  1 месец  преди 
засаждането.  Яко  пръстта  от  долния 
пласт  на  ямката  е лоша,  тя  се  сменява 
с добра.  Около  10-на  дни  преди  поса- 
ждането  ямките  се  нариват  до  2/3  от 
дълбочината  им,  като  пръстта  от  гор- 
ния почвен  пласт  се  запазва  за  около 
корените  на  дръвчето.  /,]] 

Много  по-добре  е вместо  да  се 
изкопават  отделни  ямки,  цялата  площ  фир  3 Поса 
на  дворната  овощна  градина  да  се  Дъ.ша’  дъска 
реголва  на  дълбочина  две  прави  лопати. 

Така  се  подсигурява,  както  доброто  развитие  на 
овощните  дръвчета,  също  така  и това  на  подкул- 
турите  в междуредията. 

Колове.  При  посаждането  до  дръвчето  се  за- 
бива кол  на  дълбочина  40—50  см.  от  страната  на 
най-силните  ветрове.  Горният  край  на  кола  завършва 
на  около  5 см.  под  най-долното  разклонение  на  ко- 
роната. Сравнително  трайни  колове  са:  акациевите, 
дъбовите,  черничевите  и др.  При  ветрове  и бури 
непривързаното  дръвче  за  здраво  забит  кол  се  раз- 
клаща и прясно  образуваните  коренчета  се  късат. 
Това  пречи  на  закрепването  и забавя  прихващането 
на  дръвчето. 

Подготовка  и засаждане  на  овощните 
дръвчета  и храсти.  Яко  овощните  дръвчета  са 
завехнали  при  пренасянето  им  от  далечно  разстоя- 
ние или  по-други  причини,  необходимо  е преди  по- 
саждането корените  им  да  се  държат  потопени  до 
2 денонощия  във  вода,  за  да  се  освежат.  Преглеж- 
дат се  грижливо  и се  премахват  повредените  части. 
Корените  се  режат  над  раните,  така  че  отрезите  да 
бъдат  обърнати  към  земята.  Така  се  опресняват  и 
отрезите  на  всички  други  корени  в смес  от  пресен 
говежди  тор,  пръст  и вода,  за  да  може  пръстта 
плътно  да  прилепне  около  корените  при  посажда- 
нето. Веднага  след  това  се  извършва  самото  по- 
саждане  от  двама  работника  по  следния  начин : Ко- 
лът се  забива  на  около  10  см.  встрани  и от  посоката 
на  преобладаващите  ветрове.  След  това  единият 
работник  поставя  в средния  изрез  на  Посадъчната 
дъска  дръвчето  и го  държи  така,  че  корената  му 
шийка  да  бъде  наравно  с нея.  Когато  дръвчето  е 
низко  присадено,  трябва  да  се  внимава,  щото  мя- 
стото на  присаждането  да  не  остане  по-низко  от 
повърхността  на  земята.  Другият  работник  засипва 
с рохкава  пръст  корените  и следи  да  не  останат 
празнини  около  тях.  Пръстта  трябва  плътно  да  об- 
гърне всички  корени.  Те  трябва  да  вземат  естестве- 
ното си  разположение  в ямката  (Фиг.  4).  Да  не  са 

прегънати  или  свити.  Като  се  насипе  около  15  см. 
пласт  от  пръст,  притъпква  се  внимателно  с крака. 
Пак  се  досипва  и притъпква,  докато  се  изравни  с 
повърхността  на  земята.  След  това  се  прави  10—15 
см.  висок  венец  от  пръст 
с диаметър  около  1 м., 
с предназначение  да  за- 
държа близо  до  дръв- 
чето дъждовната  вода 
и да  служи  като  запас- 
на пръст  при  запълване 
на  ямката  след  слягане 
на  пръстта.  Венец  се 
прави  от  мрътвицата, 
извадена  от  долната 
част  на  ямката.  Мрът- 
вицата не  съдържа  за- 
родиши на  болести,  се- 
мена от  бурени  и разни 
треви. 

Посаденото  дръв- 
че се  призързва  за  ко- 
ла на  едно  или  две  ме- 
ста с върбови  пръчки 
или  лико,  като  връзка- 
та се  прави  във  форма 
на  цифрата  8,  и се  по- 
лива добре  с една  или 
две  кофи  вода. 

Коронката  на  дръвчето  се  реже  след  посаж- 
даното, съобразно  бъдещето  й формиране,  Яко  дър- 
вото ще  образува  Етажно-пирамидална  корона,  4-те 
или  5 странични  клони  се  режат  на  външна  пъпка, 
като  се  премахва  около  1/3  от  леторастите  им.  От- 
резите  остават  приблизително  иа  еднаква  височина. 
Яко  някои  от  леторастите  са  по-слаби,  те  се  режат 
по-малко,  а силните  — повече,  за  да  могат  пър- 


Фиг.  4.  Посаждаие  на  овощно 
дръвче  с Посадъчна  дъска. 

вите  да  ги  достигнат  в развитието  им.  Средният 
летораст  се  реже  на  2 до  4 пъпки  по-високо,  за  да 

води  короната  нагоре  и об- 
разува следващите  й етажи. 

Рязането  на  леторастите 
става  така,  че  да  се  полу- 
чат слабонаклонени,  къси 
отрези  в обратна  посока 
на  пъпката  и на  разстоя- 
ние 2—3  м.  м.  над  нея 
Фиг.  5). 

При  есенно  засаждане 
на  овощните  дръвчета  по- 
Фиг.  5.  Прорязване  на  лстора-  добре  е коронката  им  да 
сти : А — правилно";  Б н Г — се  реже  през  следващата 
неправилно.  пролет  — преди  разпуква- 

нето на  пъпките. 

Стволовете  на  новозасадените  дръвчета  се  на- 
мазват с Варово  мляко,  смесено  с малко  пресен  го- 
вежди тор  и глинеста  пръст. 


условни  знаци  към  шиг! 

ПОДДЪРЖАНЕ  НА  ДВОРНАТА  ОВОЩНА 
ГРАДИНА 

За  да  може  дърветата  в дворната  овощна 
градина  да  плодоносят  редовно  и равномерно,  а пло- 
довете от  тях  да  бъдат  вкусни,  зрави  и хубави  на 
вид,  необходимо  е,  те  да  се  поддържат  в добро 
състояние,  като  редовно  се  почистват,  режат,  пръс- 
кат срещу  болести  и неприятели  и пр.  Същевре- 
менно почвата  в градината  редовно  да  се  обра- 
ботва, напоява  и тори. 

Обработка  на  почвата  в дворната  ово- 
щна градина.  С обработката  на  почвата  се  цели : 
да  се  даде  по-голям  достъп  на  въздуха  и топли- 
ната в нея  — чрез  подобряване  на  строежа  й;  да 
се  попречи  на  изпарението  — чрез  разрушаване  на 
почвените  капиляри  и да  се  унищожават  постоянно 
бурените,  които  черпят  хранителни  вещества  от 
почвата  за  сметка  на  овощните  растения.  Когато 
почвата  е разработена  на  по-голяма  дълбочина 
всичката  вода  или  по-голямата  част  от  нея  при 
падналите  валежи  се  задържа,  поглъща  и предава 
на  по-долните  пластове  за  нуждите  на  овощните 
растения.  При  неразработена  почва  само  малка  част 
от  валежите  се  задържа,  а по-голямата  се  изпарява 
или  изтича  по  наклона. 

При  достатъчно  въздух,  влага  и топлина  в 
почвата  се  създават  благоприятни  условия  за  всички 
химически  процеси,  при  които  хранителните  запаси 
от  почвата  минават  от  неразтворимо  в разтворимо 
състояние  и могат  да  се  всмукват  от  растенията. 

През  есента  — след  листопада  — дворната 
овощна  градина  трябва  да  се  изоре  или  по-добре 
прекопае  с права  лопата  па  15—20  см.  дълбочинд. 
Дълбоката  обработка  има  и това  значение  — поз- 
волява на  овощното  растение  на  насочва  корените 
си  и към  по-дълбоките  пластове.  През  пролетта, 
когато  почвата  е сбита,  наложително  е да  се  из- 
върши една  плитка  оран  от  10-на  см.  дълбочина. 
По-късно  следват  няколко  препрашвания,  според  нуж- 
дата, на  около  5—6  см.  дълбочина,  за  премахване 
на  плевелите  и запазване  на  влагата  в почвата.  При 
редовна  обработка  на  почвата  следователно  се  на- 
малява нуждата  от  поливане.  Тя  трябва  да  бъде 
особено  грижлива  и навременна  в дворните  овощни 
градини,  които  не  могат  да  се  поливат. 

Използуване  на  междуредията . Известно  е, 
че  овощните  дръвчета  се  засаждат  на  големи  раз- 
стояния, с оглед  на  тяхното  бъдещо  развитие.  В 
първите  години,  обаче,  оставената  на  всяко  дръвче 
площ  е далеч  по-голяма  от  неговите  нужди.  При 
поддържане  на  почвата  под  овощните  дървета  във 
вид  на  черна  угар,  всижи  хранителни  вещества, 
които  се  освобождават  при  различните  химически 
процеси  в почвата,  като  разтворими,  се  смъкват  на- 
дълбоко.  Така  те  не  се  използуват  и се  губят,  ка- 
то едновременно  почвените  запаси  постепенно  на- 
маляват. Затова  свободната  площ  между  овощните 
дървета  трябва  да  се  използува  с други  земедел- 
ски растения,  които,  обаче,  с развитието  си  да  не 
пречат  на  дърветата. 

Особено  вредни  са  често  употребяваните  у 
нас  като  междинни  растения:  житните,  слънчогле- 
дът, конопът  и люцерната. 

Най-подходни  са  тези  растения,  които  се  нуж- 
даят от  обработка  през  цялото  лято,  като  оставят 
след  себе  си  почвата  с подобрен  строеж.  Такива 

са  окопните  — на  първо  място  корено  и клубено- 
плодните:  картофи  и цвекло,  а след  тях  бобовите: 
боб,  грах,  леща  и др.  За  препоръчване  са  също: 
дините  и пъпешите,  ягодите  и др. 

Повече  от  зеленчуковите  видове  могат  и тряб- 
ва да  се  отглеждат  и в дворната  овощна  градина, 
като  междинни,  особено,  ако  има  възможност  за 
поливане.  Така  домакинята  ще  има  посезонно  под 
ръка  всички  или  повече  от  необходимите  й пресни 
зеленчуци,  а това  ще  бъде  голямо  улеснение  за 
нея.  За  тях  трябва  да  се  използуват  най-добре  осве- 
тените части  от  площта  на  градината,  за  да  мо- 
гат да  дадат  добри  добиви.  В по-засенчените  места 
могат  да  се  засеят  някои  ст  подправените  растения: 
магданоз,  джоджан,  хрен  и др.  Необходимо  е да 
става  редуване  на  зеленчуковите  видове  — всяка 
година,  прясно  наторената  площ  от  дворната  овощ- 
на градина  се  заема  със  следните  зеленчуци : спа- 
нак, салата,  пипер,  домати,  краставици,  праз  и др., 
които  изискват  силна  почва.  На  следната  година 
на  тези  места  се  засаждат  такива,  които  предпочи- 
тат почва,  торена  през  предната  година:  картофи, 
лук,  чесън,  моркови,  боб,  ряпа  и др. 

Площта,  която  се  отстъпва  на  междинните  кул- 
тури, трябва  всяка  година  да  се  намалява.  Към  10- 
тата  15-та  година,  а при  някои  костилкови  и по-ра- 
но,  тя  се  освобождава  само  за  овощните  дървета 
и храсти. 

Свободната  площ  под  овощните  растения  тря- 
бва да  се  поддържа  в състояние  на  черна  угар. 
Това  важи  и за  единичните  овощни  дървета,  пръ- 
снати из  стопанските  дворове,  цветните  градини  или 
другаде. 

Напояване  на  дворната  овощна  градина. 
Водата  е от  първостепенно  значение  за  овощните 
растения.  Тя  е единствен  разтворител  на  всички 

сурови  хранителни  вещества,  които  се  изсмукват  от 
Почвата  и на  преработените  такива  в листата.  Чрез 
нея  те  се  пренасят  из  разните  части  на  дървото. 

Най-голяма  нужда  от  вода  овощните  растения 
имат  в първия  период  на  развитието  им  — до  ав- 
густ. Тогаза  се  образуват  листата,  цветовете  и пло- 
довете. Тогава  е и най-усиленият  им  растеж.  Во- 
дата през  август  и септември  е необходима  пре- 
димно за  образуване  на  плодните  пъпки  и наедряване 
на  плодовете. 

Установено  е,  че  овощното  дърво  използува 
само  40  — 50%  от  дъждовната  вода.  Останалата 
част  се  губи  в оттичане,  изпарение  и просмукване 
в по-дълбоките  пластове  на  земята.  Ако  дъждовете 
са  така  разпределени,  че  падат  повече  през  вре- 
мето на  усиления  растеж  на  дървото,  те  биха  били 
почти  достатъчни  за  правилното  му  развитие  и пло- 
додаване.  В нашата  страна  през  това  време  оби- 
кновено се  явява  доста  продължително  засушаване. 
Често  целият  месец  юли  минава  без  капка  дъжд.  В 
помощ  на  овощните  растения  против  сушата  се  яв- 
ява поливането . 

Различните  овощни  видове  нямат  нужда  от 
поливане.  Най-сухоустойчиви  са:  бадемът,  кайсията, 
черешата  и др.,  а най-всдолюбиви  са : сливата,  дю- 
лята, ябълката,  въобше  повече  семковите  и ягодо- 
вите овощни  видове. 

Нуждата  от  поливане  зависи  от  качествата  на 
почвата.  Песъчливите  и силно  пропускливи  почви 
се  поливат  по-често  и по-обилно,  отколкото  глине- 
стите, които  са  по-непропускливи  и задържат  по- 
продължително  водата.  При  последните,  даже,  из- 
лишната вода  от  чести  поливания  може  да  увреди 
развитието  на  овощните  растения  — задушва  ко- 
рените им. 

Количеството  вода,  което  трябва  да  се  даде 
при  поливане  на  1 кв.  метър,  се  движи  от  50  до 

100  литри,  според  състава,  сухостта  и дълбочината 
на  почвения  пласт.  Броят  на  поливните  зависи  от 
продължителността  на  засушаването. 

Обикновено  първото  поливане  се  извършва 
рано  през  пролетта  — през  цъфтежа,  второто  — 
10  т-  15  дни  след  цъфтежа,  третото  — веднага 
след  юнското  окапване  на  излишния  завръз,  а после 
— след  всеки  промеждутък  от  20ч  — 25  дни  през 
периода  на  усиления  растеж  на  овощните  растения. 
След  това  промеждутъкът  на  поливанията  се  уд- 
воява. Последното  поливане  се  извършва  след  па- 
дането на  листата  и спомага  за  по-доброто  прези- 
муване на  овощните  дървета.  През  зимата  после- 
дните често  страдат  от  суша. 

Поливането  на  младите  овощни  дръвчета  и 
храсти  в градината,  през  лятото  и при  всяко  засу- 
шаване, е необходимо  за  успешното  им  прихващане 
и развитие.  Трябва  да  се  поливат  най-малко  2—3 
пъти  годишно,  като  се  дават  по  30—50  литри  вода 
на  всяко  дръвче. 

Поливането  на  овощните  градини  чрез  бразда 
се  е оказало  най-практично.  То  става,  като  водата 
се  движи  по  бразди  с дълбочина  15—25  см.  и ши- 
рина — 30—40  см.  Те  се  правят  една  от-  друга  на 
60  см.  до  2 м.,  в зависимост  от  почвата  и от  меж- 
динното растение,  с което  са  засети  междуредията. 
След  поливката  браздите  се  засипват  и площта 
се  изравнява.  При  този  начин  на  поливане  водата 
прониква  в почвата  и запазва  строежа  й,  защото  не 
я затлачва.  При  него  се  полива  добре  и междин- 
ното растение. 

Торене  на  дворната  овощна  градина.  То- 
ренето е най-важното  средсто  за  възстановяване 
хранителната  сила  на  почвата  и едно  от  условията 
5а  редовно  плододаване  на  овощните  растения. 

В овощарството  торенето  е от  особено  значе- 
ние, понеже  овощните  дървета  и храсти  черпят  рт 

почвата  повече  хранителни  вещества,  отколкото 
другите  земеделски  растения.  Овощните  дървета  и 
храсти  са  многогодишни  растения,  които  използу- 
ват една  и съща  почва  дълго  време  — от  10 — 15 
до  30—40  години. 

Първите  признаци,  по  които  се  познава,  че 
почвата  в овощната  градина  е започнала  да  се  из- 
тощава и че  нуждата  от  торене  е нарастнала,  са: 
слаб  приръст  на  връхните  клонки,  издребняване 
на  листата  и плодовете,  пожълтяване  на  листата, 
загрубяване  и потъмняване  на  кората  и намаляване 
на  добива.  Така  ослабналото  дърво  или  храст  става 
жертва  на  всевъзможни  болести  и неприятели. 

За  успешно  развитие  и плододаване  овощните 
дървета  и храсти  се  нуждаят  от  следните  храни- 
телни елементи : азот,  калий,  фосфор,  калций,  маг- 
незий, желязо  и др.  Първите  три  елемента:  азот, 
калий  и фосфор  са  най-важните  и те  определят 
нуждата  от  торене  на  почата.  На  второ  място 
идва  калцият,  а останалите  — на  трето  място.  Яко 
всички  други  елементи  са  в достатъчно  количество, 
а само  един  е в по-малко,  отколкото  трябва,  ово- 
щното дърво  не  се  развива  правилно  и не  плодо- 
дава  достатъчно. 

Язотът,  в сравнение  с фосфора  и калия,  се 
изчерпва  най-бързо,  но  и най-лесно  може  да  се 
набави.  Например,  в овощна  градина,  където  се 
сеят  като  междинни  растения  бобови  (боб,  соя, 
грах  и леща),  които  имат  способността  да  усвоя- 
ват азота  от  въздуха  в почвата,  нуждата  от  азот 
на  овощните  дървета  се  задоволява.  Когато  азотът 
е недостатъчен,  приръстът  на  овощните  растения 
намалява,  листата  пожълтяват  и плодовете  издреб* 
няват. 

Фосфорът  е по-рядко  в недостиг.  При  такъв 
случай  завръзът  опада  или  завързалите  плодове 
недоузряват. 

Калият  още  по-нарядко  липсва  в почвата,  но 
при  недостиг  на  такъв,  което  се  случва  при  по- 
обилни  валежи  и в пропускливи  песъчливи  почви, 
леторастите  недоузряват  и изсъхват;  по  листата  се 
появяват  кафяви  петна,  наподобяващи  изгаряне;  а 
плодовете  капят  след  завръза. 

Когато  недостига  вар,  развитието  на  дървета- 
та (особено  костилкозите)  отслабаа.  Варта  подобря- 
ва строежа  на  почвата  и я прави  по-топла.  Нама- 
лява киселинността  й.  Излишекът  на  вар  пък  причиня- 
ва жълтене  на  листата. 

Тори  се  с естествени  (органичсхки)  и изку- 
ствени (химически  и минерални)  торове. 

Естествена  торове : Оборски  тор,  компост, 
растения  за  зелено  торене  и др. 

Оборският  тор  има  най-голямо  значение 
за  дворната  овощна  градина.  Съдържа  най-глав- 
ните хранителни  елементи : азот,  фосфор,  калий  и 
вар  и затова  се  нарича  пълен  тор.  Той  внася  и 
органически  вещества  в почвата  и с това  подобря- 
ва строежа  й. 

При  торене  с оборски  торове  се  разхвърлят 
по  около  4000  кгр.  на  декар  говежди,  или  3000 
кгр.  конски,  или  пък  2000  кгр.  овчи. 

За  торене  на  отделни  добре  развити  дървета 
се  употребява  по  150—300  кгр.  оборски  тор. 

Течният  тор  се  образува  от  пикочта  и во- 
дата, които  се  стичат  в пикочната  яма.  Употребява 
се  разреден  с вода  в отношение  1 :4  до  1 : 10  и по 
4000  до  5000  литри  на  декар. 

Резултатите  от  торене  с естествени  торове  са 
много  по*  големи,  когато  последните  се  подсилят  с 
изкуствени  торове. 

^ Изкуствена  торове:  Добиват  се  фабрично. 

12*  са  единични,  когато  съдържат  само  по  един  от 


посочените  хранителни  елементи  и смесени,  когато 
съдържат  два,  три  или  повече  от  тях. 

За  сега  се  набавят  в страната  само  от  единич- 
ните торове  и от  тях  следните : Амониева  селитра, 
Амониев  сулфат,  и Суперфосфат. 

Амониевата  селитра  е силен  (33—35% 
азот)  азотен  тор,  с бързо  действие.  Заради  това  е 
по-добре  да  се  разхвърли  употребяваното  количе- 
ство (12—15  кгр.  на  декар)  на  два  до  три  пъти 
през  време  на  развитието  на  овощните  растения. 

Амониевият  сулфат  е по-слаб  (20— 21% 
азот)  тор  и бавнодействуващ,  затова  се  разхвърля 
наведнаж  — обикновено  преди  пролетната  обработ- 
ка на  почвата.  Употребява  се  по  20—50  кгр.  на 
декар.  Той  подхожда  за  по-леките  почви. 

Суперфосфатът  е най  - употребяваният 
фосфорен  тор  и подхожда  за  торене  на  по-теж- 
ките и глинести  почви.  Съдържа  14—20%  Фосфор- 
на киселина.  Употребява  се  по  40—60  кгр.  на  де- 
кар при  пролетната  обработка  на  почвата. 

Дървената  пепел  съдържа  най-много  ка- 
лий (6  до  13%),  малко  фосфор  и вгр.  Тя  е добър 
калиев  тор.  Смесена  с азотни  торове  осигурява 
много  добри  добиви  от  торените  растения.  Упо- 
требява се  по  100  до  300  кгр.  на  декар. 

Варта  оказва  благоприятно  действие  на 
овощните  растения,  засадени  в тежки  и кисели 
почви.  Употребява  се  по  300  до  500  кгр.  негасана 
вар  на  декар  при  есенната  обработка  на  почвата. 

Изкуствените  торове  са  по-бързодействуващи, 
отколкото  органическите.  Те  се  използуват  най- 
добре  от  растенията,  когато  преди  разхвърлянето 
им  се  смесват  поне  с петорно  количество  прегорял 
оборски  тор. 

При  торене  на  овощната  градина  едновремен- 
но с оборски  и изкуствени  торове,  посочените  ко- 
личества се  намаляват  наполовина. 


При  по-възрастна  овощна  градина  торовете  се 
разхвърлят  по  цялата  площ  на  градината.  Единич- 
ните и младите  дървета  се  торят,  като  торът  се 
разхвърли  по  площта,  очертана  от  крайните  раз- 
клонения на  короната,  след  което  става  разкопа- 
ването. 

В поливаните  дворни  овощни  градини  добре  е 
торенето  с изкуствени  торове  да  стане  на  три 
пъти,  както  следва : У4  от  определеното  количество 
на  декар  се  разхвърля  през  есента,  2/4  — през 
пролетта  и остатъкът  — след  процъфтяването  на 
овощните  растения. 

Оборският  тор  се  разхвърля  обикновено  през 
есента  и закопава  с есенното  прекопаване. 

Резитба  на  овощните  растения.  Резитбата 
е най-важната  овощарска  практика,  чрез  която  се 
направлява  овощното  дърво  към  по-подходяща 
форма  на  развитие  и се  подготвя  за  нормално,  по- 
качествено  и по-продължително  плододаване.  Чрез 
умела  резитба  се  прорежда  короната,  за  да  бъде 
по-добре  осветена  и проветрена.  С това  се  дава 
възможност  на  овощното  дърво  да  асимилира  по- 
добре  и да  нараства  по-правилно.  Повечето  слънце 
и въздух  правят  овощното  дърво  по-здраво,  по- 
устойчиво  на  различните  заболявания. 

При  резитбата  за  образуване  на 
короната  се  цели  : 

1.  Да  се  отстранят  всички  разклонения,  които 
са  излишни  за  образуването  на  короната ; 

2.  Да  се  оставят  само  необходимия  брой  кло- 
ни — в зависимост  от  избраната  форма  на  корона- 
та, като  се  избират  най-добре  развиващите  се 
клони ; 

3.  Да  се  поддържа  равномерно  развитие  на 
\ образуващите  короната  клони.  Ако  някои  от  тях  се 


развиват  по-силно,  трябва  да  се  режат  повече,  за 
да  ги  застигнат  при  развитието  си  по-слабите; 

4.  Да  се  съкращават  ежегодно  скелетните  кло- 
ни, за  да  се  предизвикат  странични  разклонения, 
върху  които  се  образуват  плодните  клонки. 

При  буйнорастящите  дървета  обикновено  кло- 
ните се  съкращават  по-малко,  а при  слаборастящи- 
те  — повече.  Като  указание  може  да  ни  послужи 
резитбата  от  предната  година.  Яко  разклоненията 
върху  оставеното  от  предната  година  продължение 
от  скелетния  клон  са  силно  развити,  това  показва, 
че  е било  съкратено  много  силно  и следва  да  се 
съкрати  по-малко  новото  продължение  на  клона. 
Първата  година  се  съкращава  обикновено  7в  до  7г 
от  дължината  на  скелетните  клони,  като  се  реже 
най-често  над  външна  пъпка.  Когато  трябва  да 
се  промени  направлението  на  даден  клон,  за  да  се 
получи  по-правилна  корона,  налага  се  да  се  реже 
над  странична  пъпка.  Когато  клонът  е по-висо- 
ко разположен,  тогава  повече  трябва  да  се  задър- 
жа удължаването  му,  докато  се  развият  тези,  кои- 
то се  намират  под  него. 

Второстепенните  разклонения  не  трябва  да  се 
оставят  да  израстнат  повече  от  ]/з  от  дължината 
на  скелетния  клон,  върху  който  са  разположени 
(пресметнато  от  основата  на  разклонението)  Те 
също  се  подлагат  всяка  година  на  съкращаване, 
докато  се  образуват  плодните  клонки  по  тях.  Тези, 
които  водят  към  вътрешността  на  короната  се  пре- 
махват, като  се  режат  в основата  им  до  клоновия 
пръстен. 

Резитбата  трябва  да  се  извършва  винаги  с ос- 
тър овощарски  нож  или  ножица,  и то  близо  до 
пъпката,  при  слаб  наклон  на  отреза. 

В зависимост  от  участието  или  не  на  центра-  / 
лен  клон  и разположението  на  останалите  страни-  / 
чни  скелетни  клони  се  различават  следните  форм!/^ 

на  короната : Етажна,  Естествено-съразмерна,  Чашо- 
видна  и др. 

От  тях  най-често,  у нас,  овощните  дървета  се 
отглеждат  с: 

Етажна  корона  — Образува  се,  като  се  ос- 
тавят пет  различни  разклонения,  които  съставляват 
първия  етаж  на  короната.  Централният  клон  се  ре- 
же с 2—3  пъпки  по-високо  и се  удължава  постепен- 
но, докато  се  изравни  и установи  добре  първият 
етаж.  След  това  се  образува  вторият  етаж  — съ- 
що от  пет  различни  разклонения.  Тази  форма  е по- 
подхоцяща  за  крушата  и някои  сортове  ябълки  със 
свити  и прибрани  корени. 

Чашовидна  корона  — Образува  се  от  3-4 
странични  клони  без  централен  клон.  Скелетните 
клони  се  развиват  от  съседни  странични  пъпки.  С 
постепенното  им  нарастване  се  образува  отворена 
чаша.  При  тази  корона  овощното  дърво  получава 
много  слънчева  светлина  и добро  проветряване. 
Практикува  се  при  ябълката,  а най-често  при  прас- 
ковата. 

Резитбата  за  предизвикване  и под- 
държане плодородието  на  овощните 
дървета  е в зависимост  от  възрастта  и състоя- 
нието на  последните. 

По  време  на  плодообразуване  и растеж,  ре- 
зитбата се  извършва  с цел  да  се  даде  достатъчен 
достъп  на  слънчевата  светлина  и въздух  до  всички 
плодни  клонки.  Всички  разклонения,  които  се  раз- 
виват към  вътрешността  на  короната  и я сгъстяват 
и засенчват,  се  съкращават  или  отстраняват.  Клон- 
ките, които  продължават  растежа  на  дървото,  се 
скъсяват,  за  да  образуват  нови  разклонения  и нови 
плодни  клонки. 

През  време  на  най-голямото  плодородие,  ко- 
гато  почти  прекъсва  растежът,  чрез  резитбата  се 
цели  да  се  подтикне  дървото  към  по-усилен  рас- 
теж, като  се  задържа  с умерено  плодородие.  Това 
се  постига,  като  се  прореждат  плодните  клонки.  То 
става,  като  се  отстранява  една  част  от  възрастните 
и сложни  плодни  клонки,  които  образуват  плодове 
през  година  при  семковите  видове  и предизвикват 
периодично  плододаване.  Друга  част  от  плодните 
клонки  се  подмладяват,  като  се  скъсяват.  Останалата 
част  се  подтиква  към  развитие  и дава  нов  приръст, 
пс-усилено  листно  образуване,  по-едри  и даброка- 
чествени  плодове.  През  това  време  става  и слабо 
скъсяване  на  образуващите  короната  клонки,  като 
се  махнат  върховете,  обикновено  до  най-слабото 
странично  разклонение,  което  не  пречи  за  проник- 
ването на  слънчевата  светлина  във  вътрешността 
на  короната.  Така  се  удължаза  времето  за  пълно- 
то плододаване  на  ябълковите  и крушеви  дърве- 
та, както  и на  дюлата  и мушмулата. 

Костилковите  овощни  видове  имат  различно 
отношение  към  резитбата  за  плодообразуване.  До- 
като  черешата  почти  не  я понася,  сливата  и кай- 
сията се  нуждаят  от  умерена  такава,  а прасковата 
изисква  редовна  и сложна  резитба. 

При  костилковите  овощни  видове  плодовете 
се  образуват  главно  върху  дълги  плодни  клонки  и 
майски  букети.  Първите  се  образуват  обикновено 
по  връхните  разклонения,  а вторите  — по  долните 
разклонения  на  короната.  С резитбата  се  цели  да 
се  разпредели  по-правилно  образуването  на  плод- 
ните клонки  по  разклоненията  на  короната. 

При  прасковата  резитбата  за  плодообразуване 
има  за  цел  да  осигури  достатъчен  приръст  на  дър- 
вото, върху  който  на  следващата  година  да  се  об- 
разуват нови  плодове.  Чрез  резитбата  се  предотвра- 
тява същевременно  оголването  на  скелетните  клони. 

Това  се  постига  със  скъсяване  на  последните,  като 
по  този  начин  се  подтиква  приръстът  на  странич- 
ните разклонения.  Всяка  плододаваща  клонка  трябва 
да  образува  най-малко  по  един  летораст  свой  заме- 
стител за  следващата  година.  Този  заместител  трябва 
да  изхожда  по  възможност  от  най-низко  разполо- 
жената дървесна  пъпка  на  плодната  клонка.  Така 
плодните  клонки  остават  винаги  близкостоящи  до 
главните  клони. 

При  сливата  резитбата  за  поддържане  на  пло- 
дородието й се  състои  главно  в проредяване  и 
спабо  скъсяване,  за  да  се  избегне  образуването  на 
плодните  клонки  предимно  по  крайщата  на  коро- 
ната. Сливата  образува  винаги  обилно  плодни  клонки. 

Черешата,  след  формирането  на  короната,  не 
се  реже,  освен  когато  се  налага  да  се  отстраняват 
счупени  или  болни  клони. 

Вишната  се  подава  повече  на  резитба,  откол- 
кото  черешата.  Тя  образува  гъста  корона,  затова 
се  налага  редовно  прореждане.  Плодовете  се  обра- 
зуват предимно  върху  дълги  плодни  клонки,  които 
трябва  да  се  скъсят  на  б — 8 пъпки. 

Резитбата  трябва  да  се  извърши  между  листо- 
пада и началото  на  развитието,  защото  тогава  стра- 
ничните разклонения  са  бедни  на  хранителни  за- 
паси. Рязаното  дърво  е по-чувствително  към  зим- 
ните студове  и измръзва  по-лесно.  Затова  резит- 
бата трябва  да  се  извършва  след  преминаване  на 
по- големите  студове  и преди  започване  на  пролет- 
ното развитие.  Това  време  е обикновено  втората 
половина  на  февруари  и целият  март. 

Проредяване  на  плодовете.  След  пре- 
цъфтяването  върху  овощното  дърво  остават  много 
повече  плодозе,  отколкото  то  може  да  задържи. 
С наедряването  голяма  част  от  тях  окапва.  Въпреки 
това  дървото  задържа  обикновено  повече  плодове 

на  които  не  може  да  осигури  достатъчно  храна  и 
условия  за  правилно  развитие.  Те  остават  по-дреб- 
ни, по-кисели  или  не  добре  оцветени  и често  се 
повреждат  от  болести  и неприятели.  За  да  се  раз- 
вият правилно  и станат  по-едри  плодовете,  се  при- 
бягва до  проредяването  им. 

Проредяването  при  ябълката  и крушата  се 
извършва,  когато  плодовете  достигнат  големина  на 
орех,  а при  прасковата  — при  образуване  на  ко- 
стилката. Най-напред  се  отстраняват  повредените, 
червясалите,  болните  и най-после  и част  от  здра- 
вите, като  първо  се  махат  тези,  които  се  допират 
до  други.  Помежду  плодовете  трябва  да  има  раз- 
стояние от  8 — 10  см.  Така  проредените  плодове 
стават  по-едри,  сравнително  изравнени  по  големина 
и се  обагрят  по-добре.  Развиват  същевременно  по- 
добри вкусови  качества,  като  стават  и по-устойчиви 
към  заболявания. 

Облагородяване  и преоблагородяване  на 
възрастни  овощни  дървета.  Овощни  дървета, 
които  дават  долнокачествени  плодове  или  такива, 
които  не  се  харесват  на  стопанина,  могат  да  се 
преоблагородят  с по-доброкачествени  и желани 
сортове. 

Дивите  овощни  дървета,  които  все  още  се 
срещат  из  доста  дворове,  трябва  да  се  облагородят. 

Облагородяването  и преоблагородязането  на 
възрастни  овощни  дървета  става  успешно,  когато 
присаждането  се  извърши  грижливо  и с умение, 
Възрастното  дърво,  което  ще  се  присажда,  се  пред- 
варително подготвя,  като  се  прерязват  скелетните 
клони.  Това  става  няколко  дни  или  седмици  преди 
присаждането  и непременно  преди  започване  на  со- 
кодвиженнето. 

Изрязаните  клони  се  приготвят  за  момента  на 
пригаждането  чрез  ново  прерязване  на  5—10  см.  и 

Фиг.  6.  Преоблагородено  овощно  дърво  и други  подготвени  за 
преоблагородяване. 

заглаждане  на  отреза  с остър  нож.  Отрезите  се 
правят  напречно  на  оста  на  клоните  за  по-лесно 
зарастване  на  раните  и за  по-удобно  завързване  на 
калемите. 

За  присаждане  се  използуват  правилно  разпо- 
ложените клони,  които  ще  образуват  основата  и 
скелета  на  бъдещата  корона.  Това  са  предимно 
външните  клони,  които  са  достатъчно  отдалечени  един 
от  други  (Фиг.  6).  Вътрешните  и излишни  клони  се 
премахват  веднага.  Част  от  слабите  се  оставят  вре- 
менно като  смукачи  на  сокове,  докато  се  развият 
добре  присадниците.  Височината,  на  която  се  изряват, 
зависи  от  разположението  и дебелината  им.  Об- 
разуваните рани  не  бива  да  са  по-големи  от  б — 7 
см.  в диаметър  за  ябълките  и сливите  и 8—10  см. 
за  крушите.  Подготвените  така  клони  се  присаждат 
на  „разцеп“  или  „под  кора“  през  пролетта,  със  съб- 
рани през  зимата  и добре  запазени  калеми. 

Присаждане  на  разцеп  (Фиг.  7).  При- 
лага се  обикновено,  докато  дървото  не  е в соко- 


движение  (март  и първата  половина  на  април),  за 
присаждане  на  възрастни  овощни  дървета.  Състои 
се  в следното : Със  здрав  нож  подложката  (дър- 
вото, което  се  присажда),  се  разцепва  в средата 
или  малко  встрани  от  оста  й.  В направения  разцеп 
се  поставят  като  клин  един  или  дза,  плоско-изря- 


Фиг.  7.  Присаждане  на  разцеп. 


зани  от  двете  страни,  калеми,  както  е показано  на 
фигурата.  Прихващането  при  този  начин  е добро, 
но  направената  рана  е голяма  и мъчно  заздравява. 
Разцепът  се  затваря  отгоре  с парченца  от  кората 
или  от  летораста-присадник.  При  по-тънки  подлож- 
ки се  прави  полуразцеп,  вместо  пълен  разцеп,  в 
който  се  поставя  само  един  калем. 

Присаждане  под  кора  (Фиг.  8).  То  е 
най-често  прилаганият  начин  за  присаждане  на  по- 
възрастни  овощни  дървета,  след  като  сокодвиже- 
иието  в тях  се  засили  и ко- 
рата им  лесно  се  отделя. 

Присаждането  под  кора  се 
извършва  през  април  и до 
края  на  май,  при  наличност 
на  добре  запазени  от  зи- 
мата калеми.  Подложката  се 
прерязва  напречно  на  оста  й 
— в мястото  за  присажда- 
не, а калемите  се  изрязват 
по  показания  начин  на  насре- 
щната фигура.  Кората  се 
прорязва  малко,  слабо  се  от- 
деля (откроява)  с овощарско- 
то  ножче  и там  се  втиква 
приготвеният  калем.  При  де- 
бели подложки  на  един  клон 
се  поставят  по  3—4  кале- 
М1а.  Това  е необходимо  за  по- 
лесното  зарастване  на  отре- 
за  на  подложката.  Присажда- 
нето под  кора  се  извършва 
сравнително  много  бързо, 
лесно  и дава  много  добри 
резултати,  затова  е един  от  фиг*  8*  П^0ирсааждане  под 
най-предпочитаните  начини.  ора' 

Раните  на  присадените  дървета  се  намазват  с 
овощарски  мехлем. 

През  първата  година  присадниците  се  оставят 
свободно  да  се  развиват  и да  подпомогнат  зараства- 
нето на  раните.  В случай,  че  подложката  (преобла- 
городеното  дърво  или  диоачката)  е покарала  много 

силни  леторасти,  те  се  намаляват,  за  да  не  пре- 
чат на  развитието  на  леторастите  от  присадни- 
ците. 

През  втората  година  се  премахват  всички  оста- 
вени теглачи  на  сокове  и излишната  част  от  лето- 
растите на  присадника.  По-нататък  грижите  се  све- 
ждат до  правилно  формиране  на  новата  корона. 

Много  старите  и болните  дървета  не  се  об- 
лагородяват. Най-лесно  се  облагородяват  и преоб- 
лагородяват  крушите.  След  тях  се  нареждат  ябъл- 
ките, сливите,  черешите.  Семковите  видове  се  пре- 
облагородяват  успешно  на  възраст  до  25—30  го- 
дини, а костилковите  — 10 — 15. 

Възрастните  кайсиеви  и праскови  дървета  не 
понасят  присаждането  с калеми,  при  което  се  обра- 
зуват големи  рани.  Те  се  присаждат  на  пъпка  през 
лятото,  като  се  използуват  за  тази  цел  млади  ле- 
торасти, покарали  след  ранно  пролетно  съкраща- 
ване на  скелетните  клони. 

Грижи  за  опазване  на  овощните  расте- 
ния. Облагородените  овощни  дървета  и храсти  са 
подобрени  растения,  които  изискват  по-благоприятни 
външни  условия  за  успешното  си  развитие.  В про- 
тивоположност на  дивите  им  форми,  те  се  нуж- 
даят от  много  грижи  от  страна  на  овощаря,  за  да 
се  отстранят  всички  пречки,  които  спъват  тяхното 
правилно  развитие,  и се  запазят  от  вредното  влия- 
ние на  някои  промени  във  външните  условия,  както 
и от  нанасяните  вреди  от  много  болести  и неприя- 
тели по  тях. 

Неблагоприятни  промени  в темпе- 
ратурата. През  време  на  цъфтежа  и завръзва- 
нето  най-опасни  са  пролетните  студени  вълни  и 
късните  слани,  които  причиняват  големи  поражения 
иа  овощните  растения  в цели  райони.  Срещу  ела- 


ните  у нас  се  практикува  задимяване,  чрез  горене 
на  навлажнена  слама  или  сламест  тор,  като  натру- 
паните материали  за  целта  на  купчинки  из  гради- 
ната се  запалват  преди  разсъмване  при  опасност  от 
слана  — след  ясни  и студени  нощи.  Запазването  от 
студените  вълни  е почти  невъзможно  на  недоста- 
тъчно устойчиви  на  студа  видове  и сортове. 

Повредите  от  горещините  се  предотвратяват, 
като  се  поддържа  по-прохладен  околният  въздух, 
чрез  поливане  на  овощната  градина. 

През  време  на  почивката  си  овощните  расте- 
ния издържат  доста  низка  температура,  в някои 
райони  дори  — 30°С.  През  развитието  си,  обаче,  те 
стават  много  чувствителни  към  студа  и мръзнат 
при  — 2Ф8°С.,  а през  цъфтежа  и завръзването 
— при  — 2.2°0.  до  0.6°С. 

Чувствителните  на  студовете  видове  и сортове 
се  засаждат  в най-прикътаните  места  от  дворната 
овощна  градина. 

Болести  на  овощните  растения.  Те 
са  смущения  или  разстройства,  които  засягат  някои 
органи  и могат  да  ги  повредят  или  унищожат  из- 
цяло, а от  там  често  пъти  да  причинят  смъртта  на 
овощното  растение.  Болестите  на  овощните  расте- 
ния се  причиняват  от  нисши  паразитни  гъби,  бак- 
терии и вируси. 

Групата  на  гъбните  болести  е най- 
голяма  и към  нея  спадат  най-важните  и повсеместно 
разпространени  болести  по  овощните  растения,  като : 
Струпясването  по  ябълката  и крушата,  Кафявото 
гниене  на  плодовете  по  всички  семкови  и костил- 
кови  овощни  видове,  Червените  петна  по  листата 
на  сливата  , Кривули  (рошкови)  по  сливата.  Съч- 
мянка  по  черашата,  Пурпурни  петна  по  листата  на 
ягодата  и др. 


Средствата  срещу  причинителите  на  тези  бо- 
лести са  предпазни.  Най-сигурно  предпазно  сред- 
ство е пръскането  на  овощните  растения  с раз- 
твори от  вещества,  които  умъртвяват  покълнат  ите 
спори  на  гъбите  и пречат  да  стане  заразяването. 
Най-разпространени  и най-добре  действуват  Синият 
камък  и сярата  — първият  като  Бордолезов,  а вто- 
рата — като  Сероваров  разтвори. 

От  бактериалните  болести  — причиня- 
ващи се  от  бактерии,  които,  със  задръстване  на 
проводящите  тръбички  на  нападнатите  части  от 
растенията,  предизвикват  смъртта  им  — по-важни  са : 
Бактериалният  рак  и Бактериозата  по  ореха. 

Бактериалният  рак  напада  всички  овощни  дър- 
вета и много  други  земеделски  растения,  като  обра- 
зува раковини  (подутини)  по  корените  най-често 
около  или  близо  до  кореновата  шийка. 

Средствата  за  борба  срещу  тази  болест  са: 
Избягване  на  нараняванията ; Всички  семеначета 
и овощни  дръвчета,  след  изваждането  и преди  за- 
саждането им  отново,  да  се  потапят  за  късо  време 
в смес  от  1%  синкамъчен  разтвор,  глина  и малко 
ситен  пясък. 

Бактериозата  по  ореха  напада  всички  зелени 
части  на  това  растение.  За  борба  с нея  се  пръска 
с Бордолезов  разтвор  и се  събират  и изгарят  всич- 
ки заразени  плодове,  листа  и леторасти. 

Вирусните  болести  се  отличават  с това, 
че  са  заразителни  и че  причинителят  им  е още  не- 
известен. Заразата  се  пренася  чрез  присаждане, 
нараняване  и някои  насекоми.  Нападнатите  от  ви- 
русни болести  растения  са  неизлечими.  Те  трябва 
да  се  унищожат,  за  да  се  ограничи  разпростране- 
нието на  болестта. 

Най-важната  у нас  вирусна  болест  е Шарката 
по  сливата.  Напада  листата  и плодовете.  По  повърх- 


ността  на  последните  се  образуват  трапчинки.  Те 
опадат  преди  узряването  им,  безвкусни  са  и стават 
негодни  за  ядене  или  преработка.  Средство  за  огра- 
ничаване разпространението  на  тази  опасна  болест 
е изкореняване  на  заразените  дървета  и редовно 
пръскане  на  здравите  срещу  смучещите  насекоми. 

Неприятели  на  овощните  растения. 
За  такива  се  считат  всички  представители  на  жи- 
вотинското царство,  които  живеят  за  сметка  на 
техните  листа,  плодове,  стъбло  или  корени,  като 
ги  повреждат  и с това  намаляват  или  унищожават 
плодородието  на  овощните  растения.  Тези  неприя- 
тели са  предимно  насекоми.  От  гръбначните  жи- 
вотни, неприятели  на  овощните  растения  са : мишки, 
слепи  кучета,  зайци  и пр. 

Вредните  насекоми  по  овощните  растения  се 
делят,  в зависимост  от  начина  на  храненето  им,  на 
две  групи:  гризещи  и смучещи  насекоми. 

Гризещите  насекоми  се  делят  на  вредни 
насекоми  по  пъпките,  листата,  цветовете,  плодо- 
вете, кората  или  дървесината,  според  това  кои 
части  нападат  предимно  тези  насекоми.  Те  се  хра- 
нят, като  гризят  разни  части  на  овощното  растение. 
Този  начин  на  хранене  е от  голямо  значение  за 
борбата  с тях,  защото,  като  се  напръскат  напад- 
натите части  с някоя  отрова,  при  храненето  си,  те 
поглъщат  и отровата,  и измират.  Така  гризещите 
насекоми  се  отравят  с вътрешни  (стомашни)  отрови. 

Към  тази  група  се  причисляват  следните  по- 
важни  вредни  насекоми : Ябълков  цветояд,  Цветояд 
по  ягодата  и малината,  Бяла  овощна  пеперуда, 
Пръстенотворка,  Златозадница,  Ябълков  молец, 
Ядълков  червей,  Сливов  червей,  Черешова  муха, 
корояди  и др. 

Най-важно  средство  срещу  тези  насекоми, 
с изключение  срещу  Черешовата  муха  и короя- 


дите,  е пръскането  с разтвори  от  стомашни 
отрови:  Парижка  зеленина,  Оловен  арсенат,  Кал- 
циев арсенат  и др. 

Смучещите  насекоми  обхващат  две 
групи:  листни  въшки  и щитоносни  въшки. 

Листните  въшки  нападат  върховете  на  мла- 
дите леторасти  и долната  страна  на  листата,  където 
смучат  сокове  от  дървото  и причиняват  сгърчване 
и изсъхване  на  нападнатите  части. 

Борбата  срещу  тях  се  води  чрез  пръскане  с 
Овощарски  карболинеум  в края  на  зимата  — преди 
разпукване  на  пъпките.  Тогава  ципата  на  презиму- 
валите  яйца  е най-много  отъняла  и те  са  най- 
уязвими.  През  лятото  листните  въшки  се  унищожа- 
ват най-сигурно  чрез  пръскане  на  растенията  преди 
нагърчване  на  листата  с контактни  отрови:  Нико- 
тинов сулфат,  Тютюнев  извлек  И"  др. 

Щитоносните  въшки  нападат  кората  на  пс- 
младите  клонки,  през  която  смучат  сокове  от  на- 
паднатото растение. 

Най  опасна  е Сливовата  щитоносна  въшка, 
която  е извънредно  много  разпространена  у нас  и 
на  много  места  унищожава  сливовите  дървета.  По- 
ради тях  се  разпространява  болестта  Чернилка  по 
сливите. 

Срещу  тези  въшки  се  пръска  с карболинеуми 
или  Газйолова  емулзия  преди  разпукване  на  пъп- 
ките. Първото  средство  разяжда  кожицата,  а вто- 
рото — запушва  дихателните  органи  на  ларвата. 

Срещу  Крушовата  стридоподобна  и Ябъл- 
ковата щитоносни  въшки  се  пръска  със  същите 
средства,  но  в по-гъсти  разтвори. 

Средства  за  борба  с болестите  и 
неприятелите  на  овощните  растения. 
Колкото  многобройни  и разнообразни  да  са  болес- 
тите и неприятелите  на  овощните  растения  и макар 

да  са  различни  средствата  за  борба  с тях,  все  пак 
има  общи  средства,  чрез  които  се  предпазват 
овощните  растения  от  повече  от  тях.  Срещу  някои 
болести  и неприятели  се  прилагат  специални 
средства,  каквито  са : гъбоизтребтелните,  насеко- 
моизтребителите  и др. 

С общите  средства  се  подобряват  усло- 
вията за  развитието  на  овощните  растения  и се 
ограничава  развитието  на  неговите  болести  и не- 
приятели. 

Когато  овощните  растения  са  засадени  на  не- 
обходимото разстояние  едно  от  друго,  те  не  се 
засенчват.  Слънчевата  светлина  прониква  навсякъ- 
де и овощните  растения  се  развиват  правилно.  Та- 
кива растения  са  по-устойчиви  на  различните  за- 
болявания. 

При  навременната  обработка  на  почвата,  осо- 
бено при  есенното  дълбоко  изораване  или  преко- 
паване,  заразените  листа,  плодове  и други  болни 
части  от  дървото,  се  зариват  дълбоко  и разпро- 
страняването на  някои  болести  се  предотвратява  или 
се  доста  ограничава.  Ларвите  на  вредните  насеко- 
ми, които  презимуват  в почвата,  се  изравят  на  по- 
върхността и от  студа  измръзват. 

Короната  и стволът  на  овощното  дърво  тряб- 
ва винаги  да  се  поддържат  в изправност.  През  зи- 
мата, когато  стопанинът  е по  свободен,  а овощни- 
те дървета  са  в почивка,  се  извършва  зимното  им 
почистване.  То  се  състои  в следното: 

1.  Премахване  на  всички  счупени,  болни  и из- 
съхнали клони  и чепове; 

2.  Проредяване  на  короната,  като  се  изряз- 
ват до  основи  (Фиг.  9)  излишните  клони  — тези, 
които  водят  към  вътрешността  или  се  преплитат 
други ; 

3.  Отстраняване  на  засъхналите  плодове  и гъ- 
сеничните гнезда  от  Бялата  овощна  пеперуда  и 
Златозадницата  или  яйцевите  пръстенчета  на  Пръс- 
тенотворката,  както  и купчинките  яйца  на  Гъботвор- 
ката,  ако  има  такива  и изгарянето  им. 


4 В В 


Фиг.  9.  Рязане  на  клони ; А и Б — неправилно ; В — правилно 
— над  клоновия  пръстен. 

4.  Почистване  на  дебелите  клони  и ствола  от 
напуканата  кора,  мъховете  и лишеите,  защото  в 
тях  презимуват  много  неприятели  и голяма  част  от 
болестите.  То  се  изаършза  чрез  остъргване  с те- 
лена  четка,  тъп  нож  или  специална  стъргалка,  ка- 
то се  пази  от  нараняване  здравата  кора;  а всички 
отпадъци  се  събират  грижливо  и изгарят. 

5.  Намазване  на  почистените  клони  и ствола 
с Варово  мляко  (20%  вар).  Бялата  боя  отразязва 
слънчевата  светлина  и предотвратява  вредното  за- 
топляне на  кората  на  дърветата  през  зимата.  Ва- 
росването  трябва  да  става  през  есента  и рано  на- 
пролет. Към  Варозото  мляко  е добре  да  се  приба- 
ви малко  пресен  говежди  тор  за  по-голяма  лепли- 
вост  и 1-2 % процента  Зелен  камък,  или  2-10% 
нарболинеум,  за  убиване  зародишите  на  различ- 

ните  вредители,  които  презимуват  в пукнатините. 
След  това  почвата  под  дърветата  или  цялата  гра- 
дина се  прекопава. 

От  специалните  средства  най-широко 
приложение  имат  химичните.  Към  тях  се  отнасят 
тези  химически  вещества,  които  убиват  зародиши- 
те на  болестите  или  умъртвяват  насекомите  чрез 
отравяне  или  контактно  действие  (разяждане  или  за- 
душаване). 

Г ъбоизтребителите  в разтворено  или  прахооб- 
разно състояние  убиват  спорите  на  различните  гъб- 
ни и някои  бактериални  болести. 

Най  -често  употребяваният  гъбоизтребител  е 
Бордолезовият  разтвор.  Той  се  приготовля- 
ва от  Син  камък  и вар.  За  летните  пръскания  е 
достатъчно  да  се  разтвори  1 кгр.  Син  камък  в 100 
литри  вода,  към  който  разтвор  се  прибавя  при  по- 
степенно разбъркване  (отделно  угасена)  3/4  кгр.  не- 
гасена вар  или  три  пъти  повече  гасена.  За  зимно 
пръскане  се  употребява  2 — 21/2%  Бордолезов 
разтвор. 

От  стомашните  отрови  в практиката' 
до  сега  са  добили  най-широко  употребление  Па- 
рижката зеленина,  Оловният  и Калциевият  арсенати. 
Те  действуват  чрез  храносмилателната  система  на 
гризещите  насекоми,  които  ги  поглъщат,  като  се 
хранят  от  напръсканите  с тях  части  на  овощните 
растения. 

Разтвор  от  Парижка  зеленика  се  приготов- 
лява, като  на  100  литри  вода  се  слага  100  до  130 
гр.  Парижка  зеленина  и 200  гр.  негасена  или  три 
пъти  повече  гасена  вар.  За  пръскане  на  кайсии  и 
праскови  не  се  употребява,  понеже  причинява  из- 
гаряне на  листата  им.  Парижката  зеленина  може  да 
се  употреби  в смес  с Бардолезов  разтвор  и Нико- 
тинов сулфат. 

Оловният  арсенат  се  употребява  по  300  — 
500  гр.  на  100  литри  вода.  Размесва  се  добре  с 
водата  и по-бавно  се  утаява. 

От  контактните  средства  срещу  смуче- 
щите насекоми  най-широко  употребление  за  зимно 
пръскане  имат  карболинеумите  и Газйоломаслената 
емулзия  „Намор“ . Последната  е местно  производ- 
ство. За  летни  пръскания  у нас  се  употребява  Тютю- 
невият извлек,  а напоследък  и Никотиновият  сулфат. 

Карболинеумите  са  готови  препарати.  Унищо- 
жават яйцата  и ларвите  на  вредните  насекоми,  очи- 
стват дърветата  от  лишеи,  мъхове  и мъртва  кора, 
но  не  действуват  върху  зародишите  на  гъбните 
болести.  Затова  след  пръскането  с карболинеум, 
трябва  да  се  пръска  и с Бордолезов  или  Серова- 
ров  разтвори. 

Тютюневият  извлек  се  получава  от  тютюневи 
отпадъци  (фурда),  като  на  100  литри  вода  се  по- 
ставя 10 — 15  кгр.  от  фурдата  в съд  с гореща  вода. 
Съдът  се  покрива  с плътна  покривка,  за  да  не  из- 
лети никотинът.  След  киснене  от  24  часа,  Тютюне- 
вият извлек  е готов.  Прецежда  се  и се  употребява 
за  лятно  пръскане  срещу  листни  въшки. 

Срещу  Ябълковия  цветояд,  Педомерката  и др. 
се  използуват  лепливи  пояси , поставени  на  1 м.  ви- 
сочина на  свола  и намазани  с гъсенично  лепило, 
по  което  се  залепват  пълзещите  към  короната  лар- 
ви, гъсеници  или  възрастни  насекоми. 

Срещу  Ябълковия  и Сливовия  червеи  се  поста- 
вят ловни  пояси , направени  от  плътна  нагъната  хар- 
тия, които  създават  удобства  за  скриване  на  насеко- 
ми или  ларви  от  такива  — за  презимуване.  Отвреме- 
навреме  те  се  събират  и изгарят,  заедно  с прию- 
тилите се  там  вредители. 

Пръскане  на  овощните  растения.  То 
трябва  да  става  винаги  с добре  приготвени  раз- 

твори  и при  строго  спазване  съотношението  на 
съставните  части.  Предпочита  се  използуването  на 
пръскачки  с по-голямо  налягане,  за  да  може  раз- 
творът да  излиза  във  вид  на  мъгла.  Разпръсква- 
чът  се  държи  винаги  на  определено  разстояние 
(40—50  см.)  от  пръсканите  части  на  растението,  за 
да  става  по-равномерно  пръскането. 

За  дворната  овощна  градина  е достатъчна 
една  гръбна  пръскачка  с 15  л.  вместимост  и около 
4 атмосфери  налягане. 

Между  химическите  средства  за  пръскане  се 
избират  тези,  които  имат  добро  действие  и могат 
да  се  смесват  с други  разтвори.  Така  се  пести 
време  и работна  ръка,  и се  извършва  едновременна 
борба  с повече  болести  и неприятели. 

Времето  за  пръскане  се  определя  от  разви- 
тието на  най-разпространените  в района  болести  и 
вредни  насекоми. 

Зимна  пръскания . Те  се  извършват  най-късно 
една  седмица  преди  разпукване  на  пъпките.  Препо- 
ръчва се  едно  зимно  пръскане  с Бордолезов  или 
Сероваров  разтвори.  С карболинеуми  се  пръскат  овощ- 
ни дървета,  които  са  нападнати  от  мъхове,  лишеи, 
щитоносни  и други  въшки  и насекоми. 

Летни  пръскания . Първото  се  извършва  преди 
цъфтежа,  при  разтваряне  на  пъпките.  То  става  със 
смесени  разтвори  от  Парижка  зеленина  и Бордоле- 
зов разтвор  или  от  Оловен  арсенат  и Сероваров 
разтвор,  а може  да  се  прибави  към  тях  и някой 
никотинов  препарат  за  борба  и с листните  въшки 
и яйцата  им,  които  по  това  време  са  най-лесно 
уязвими. 

Второто  лятно  пръскане  се  извършва  веднага 
след  цъфтежа,  със  същите  смесени  разтвори. 

Третото,  четвъртото  и други,  ако  се  наложат, 
следват  с промеждутъци  от  10—20  дни,  в зависимост 
от  времето  и развитието  на  овощното  растение. 

Пръскането  със  стомашни  отрови  трябва  да 
спре  един-два  месеци  преди  узряването  на  плодо- 
вете, за  да  се  избягнат  стомашни  разстройства  или 
отравяния  при  употребата  на  пръскани  плодове. 

Борбата  с болестите  и вредните  насекоми  по 
овощните  растения  е задължителна  по  закон  и 
трябва  да  се  води  от  всички  стопани  едновре- 
менно, за  да  бъде  успешна. 

Беритба  на  плодовете.  Беритбата  на  пло- 
довете е най-приятната  работа  в овощната  градина, 
която  обаче  не  всички  стопани  извършват  добре. 

Знае  се,  че  предивременно  обраните  плодове 
остават  кисели,  безвкусни,  не  добре  оцветени  и 
лошо  се  запазват. 

С късната  беритба  пък  се  рискува  повечето 
от  плодовете  да  опадат  по  земята  и да  се  наранят, 
а и трайността  им  е по-малка. 

Плодовете  трябва  винаги  да  се  берат  сухи  и 
по  възможност  студени.  Да  не  се  берат  при  дъжд, 
мъгла  или  роса.  Да  се  избягва  също  брането  при 
силно  слънце. 

Необходимо  е правилно  да  се  определи  зря- 
лостта на  плодовете. 

При  тях  се  различават  два  вида  зрялости : 
дървесна  или  ботаническа  зрялост , при  която  пло- 
довете са  готови  да  се  откъснат  от  овощното  ра- 
стение и консумативна  зрялост , при  която  те  са 
развили  вкусовите  си  качества  и са  готови  за  ядене. 

Дървесната  зрялост  при  някои  плодове  на- 
стъпва преди  още  да  са  готови  за  ядене.  По  това 
време  захарите  са  още  малко.  Сочността,  приятният 
■мириз  и отличителната  окраска  на  плодовете  още 


45 


не  са  проявени.  Тези  качества  се  развиват  при  по- 
продължително  запазване  на  обраните  плодове* 
Консумативната  им  зрялост  се  достига  при  естес- 
твеното продължение  живота  на  плода  след  откъс- 
ването му.  Такъв  е случаят  с плодовете  на  есен- 
ните и зимните  сортове  ябълки  и круши.  Тези  от 
есенните  сортове  добиват  консумативната  си  зря- 
лост 15  до  30  дни,  а от  зимните  — 1-4  месеци 
след  беритбата. 

. При  ягодовите,  костилковите,  черупчестите  ово- 
щия  и летните  сортове  ябълки  и круши,  дървесната 
зрялост  се  съвпада  с консумативната.  Те  се  берат, 
когато  са  готови  за  ядене.  Само  когато  трябва  да 
се  пренасят  на  по-големи  разстояния  или  да  се  из- 
насят на  пазара,  те  се  берат  5—7  дни  по-рано  — 
по  време,  когато  са  стигнали  най-големите  си  раз- 
мери и свойственото  си  оцветяване. 

Признаците,  по  които  се  познава,  че  плодовете 
са  в дървесна  зрялост  и са  годни  за  бране  са: 
лесно  се  откъсват  от  плодовите  клонки;  при  някои 
ядкови,  всички  костилкови  и ягодови  овощия  отли- 
чителният белег  е омекването  на  плодовете;  пове- 
чето  от  тях  добиват  свойствената  си  окраска.  Само 
зимните  сортове  не  се  оцветяват  напълно,  но  и при 
тях  зеленият  цвят  се  просветлява  и сортовата  окра- 
ска се  проявява  слабо  върху  огряваната  от  слън- 
цето страна.  Потъмняването  на  семената  не  е отли- 
чителен белег  за  определяне  зрялостта  на  плодовете. 

Когато  плодовете  са  предназначени  за  продъл- 
жително запазване  в прясно  състояние,  трябва  да 
се  берат  с дръжкките,  а за  консервиране  и прера- 
ботка — може  и без  тях. 

Плодоберачите  трябва  да  са  обути  в гумени 
обувки  или  царвули,  за  да  не  нараняват  клоните 
при  качването  по  дърветата.  Да  са  снабдени  с кош- 
ници с подвижно  дъно,  подплатени  със  зебло.  Двой- 


46 


ните  стълби,  за  бране  на  плодовете  от  по-високите 
и странични  разклонения,  улесняват  много  беритбата. 
За  бране  на  плодовете,  които  не  могат  да  се  до- 
стигнат с ръка,  се  използуват  плодоберачки,  поста- 
вени на  дълги  пърти. 

Добре  узрели  плодове  за  непосредствена  кон- 
сумация или  преработка  се  берат  чрез  стръсване. 
Препоръчва  се,  то  да  стане  над  черги,  специални 
платна  - чадъри  и др.  Така  плодовете  се  натърт- 
ват много  по-малко. 

Яко  трябва  да  се  превозят  плодовете,  добре  е 
това  да  става  в коли  с яйове. 

Запазване  на  плодовете.  Есенните  и зим- 
ните сортове  ябълки  и круши  след  беритбата  се 
запазват,  докато  станат  годни  за  употреба.  Най-под- 
ходяща температура  за  продължително  запазване  на 
плодовете  е около  1°С.  При  по  непродължително 
запазване  е достатъчна  температура  от  около  5°С. 

Големи  количества  плодове  се  запазват  в спе- 
циални хладилници  или  плодохранилища.  При  по- 
следните охлаждането  става  чрез  проветряване,  като 
се  използува  естественото  захладяване  наесен. 

Всяко  домакинство,  обаче,  може  да  запази  не- 
обходимите му  есенни  и зимни  сортове  ябълки  и 
круши,  за  достатъчно  дълго  време  и при  това  за- 
доволително, в обикновена  изба  (мазе),  когато  тя 
може  да  се  проветрява  добре.  В нея  не  трябва  да 
се  държат  миризливи  храни,  тъй  като  плодовете 
поглъщат  лесно  силните  миризми.  Добре  е,  избе- 
ното помещение  да  се  напръска  с Бордолезов  раз- 
твор или  най-малко  да  се  вароса.  Отделя  се  подхо- 
дяща част  от  него  и там  се  нареждат  в плитки 
щайги  (обикновено  гроздарски),  в които  се  поста- 
вят плодовете  най-много  на  два  реда.  Плодовете 
трябва  да  са  грижливо  избрани,  да  са  здрави, 

ненаранени  и ненападнаги  от  плодов  червей.  Плодове 
с най-малки  наченки  на  загниване  не  се  оставят  за 
съхранение. 

Щайгите  се  поставят  в една -две  колони  и една 
над  друга  по  начин,  който  позволява  лесен  достъп 
до  плодовете.  Отвреме-навреме  те  се  преглеждат  и 
започналите  да  гният  се  отстраняват  своевремен- 
но. Така  могат  да  се  запазят  плодове  за  цялата 
зима,  а от  най-трайните  сортове  и за  през  пролетта. 

При  липса  на  изба,  зимни  плодове  могат  да  се 
запазват  задоволително  и в северна  хладна  стая. 

ПОДХОДЯЩИ  ОВОЩНИ  ВИДОВЕ  И СОР- 
ТОВЕ ЗЯ  ДВОРНИ  ГРЯДИНИ 
Семкови  овощни  видове 

Ябълки . — Летни  сортове:  Шарламовски, 
Червен  Астрахан,  Вилямова  лятна,  Лятна  прасковна, 
Цар  Александър  и др. 

Есенни  сортове:  Г рафенщайн,  Нюйоркска 
ренета,  Зимна  златна  пармена  (за  повечето  райони 
от  страната),  и др. 

Зимни  сортове:  Канадска  ренета,  Касел- 
ска  ренета,  Жълт  белфлйор,  Княжева  зелена,  Ланд- 
сбергска  ренета,  Кокс-оранжева  рекета,  Тетовка, 
Скринянка,  Станимашка  Яйвания,  Карастоянка,  Джо- 
натан  и др. 

Круши  — Летни  сортове:  Зелена  лятна 
Магдалена,  Жифардова  масловка,  д-р  Гюйо,  Яхче, 
Яманлиева  масловка,  Екисейка,  Климентинка  и др. 

Есенни  сортове:  ВилямоБа  масловка, 
Хардиеза  масловка,  Добра  Луиза  от  Явранш  и др. 

Зимни  сортове:  Попска  зимна,  Дилова 
масловка,  Харденпонтова  масловка,  Пас  Красан, 
Оливие  дйо  Сер,  Лектие,  Есперенова  бергамота  и др. 

Дюли : Португалска  дюля,  Шампион,  Леско- 
вацка,  Вранска  и др. 

Мушмули : Ябълковидни,  Крушовидни  и др. 


Костилкови  овощни  видове 

Сливи : Кюстендилска  синя  слива,  Едра  зелена 
Ренклода,  Италианскв  слива,  Кралица  Виктория, 
Хубава  Лйовенска  и др. 

Джанки:  Афъзка,  Айна  Баканка  и др. 

Праскови : Амзден,  Ранна  Александрова, 

Триумф,  Червена  Магдалена,  Царица  на  градините, 
Хале  (Джон  Хайл),  Елберта.  Дупнишка  праскова  и др. 

Кайсии:  Унгарска  ранна,  Луизетова,  Амбро- 
зия и др. 

Череши. : Лионска  ранна,  Ръждавичка  бялвица, 
Наполеонова  хрущялка,  Дроганова  жълта,  Старо- 
Загорска  черна  и др. 

Вишни:  Сенчеста  морела.  Кралска  амарела, 
Кралица  Хортензия  (вишнап)  и др. 

Ягодови  овощни  видове 

Ягоди:  Мадам  Муто,  Шарплес,  Ева  Махераух, 
Франкен,  Немски  Еверн,  Горно-Силезка,  Победител, 
Есенна  радост  и др. 

Малини : Марлборо,  Нюбург,  Прусия,  Лойд 
Джордж  и др. 

Къпини : Бойсен,  Иънг,  Лукреция,  Мамут  и др. 

Френски  грозда:  Червено  Холандско,  Бяло  от 
Ютерборг,  Версайско  бяло. 

Черни  френски  грозда  (касис):  Неаполитан- 
ско  черно,  Голиат  и др. 

Немски  грозда:  Британия,  Червен  Триумф 
(Индустрия),  Кралица  Каролина  и др. 


ПЛОДОВЕТЕ 


Плодовете  могат  да  се  поделят  на  няколко 
групи : 

а)  Плодове  съдържащи  витамини,  минерални 
соли  и някои  белтъчни  вещества,  които  са  от  извън- 
редно голямо  значение  за  организма.  Към  тая  група 
се  отнасят  — черешата,  зарзалата,  прасковата,  сли- 
вата, ябълката*  крушата  и др.  Те  не  са  много  храни- 
телни, поради  голямото  количество  вода,  която  съдър- 
жат, но  са  много  полезни.  Ценни  са  още,  поради 
лесносмилаемостта  им.  Техните  захарни  и други  хра- 
нителни вещества  лесно  се  приемат  от  организма. 
Съдържанието  на  грубата  материя  в тях,  наречена 
.целулоза“  — улеснява  храносмилането  на  другия 
вид  храна,  която  се  намира  в стомаха  и с това  пред- 
пазва от  запичане.  Има  плодове  от  тази  група,  които 
се  препоръчват  и като  лечебно  средство  при  някои 
заболявания  на  стомаха  и червата  — какъвто  плод 
е ябълката. 

Употребата  на  плодовете  в сурово  състояние 
трябва  да  се  извършва  в най-голяма  зрялост.  Недо- 
зрелите още  са  богати  на  киселини,  а им  липсват 
останалите  хранителни  вещества.  Когато  пък  са  в съ- 
стояние на  презрялост,  променят  състава  си  и губят 
от  стойността  си. 

б)  Плодове  съдържащи  тлъстини,  към  които  се 
числят  — ореха,  бадема,  лешника  и др.  са  много  хра- 
нителни, но  по-мъчно  смилаеми. 

в)  Сушени  плодове,  които  съдържат  същите 
хранителни  вещества,  каквито  отбелязахме  за  първата 
група  плодове.  Но,  поради  подлагането  им  под  влияние 
на  температура  при  сушенето  им,  те  губят  своите  ви- 
тамини и голям  процент  от  водата  си,  вследствие  на 
което  пък,  останалите  им  съставни  части  процентно  се 
увеличават  — те  стават  по-хранителни. 

Засаждайте  повече  овощни  дръв- 
$ чета,  отглеждайте  ги  добре,  за  да  по- 
(|  лучите  повече  плодове  — тази  толко*  (| 
9 ва  вкусна  и здрава  храна!  9 


Разрешение  от  Министерството  на  информацията 
и изкуствата  № 1-3-503  от  28.  1.  1946  година. 


